Ху хьэлу
Шэ гъэпщтам шыгъу, фошыгъу хадзэри, фIыуэ зэIащIэ, ху хьэжыгъэ ухуэнщIар абыкIэ япщ. ХупцIынэм и бахъэ пщтырыр ягъакIуэ, джэдыкIэ цIынэ яудэри халъхьэ, фIыуэ зэхагъэзэрыхьри, гуэдз хьэжыгъэ щIапщэ, и щхьэр трапIэри, IэфI къыщIагъэхьэну дакъикъэ 30 — 35-кIэ щагъэт (куэдыIуэрэ щытмэ, хупцIынэр дыдж мэхъури, абы хуэсакъыпхъэщ).
ИтIанэ Iэм сэхуран дагъэ щахуэ, хупцIынэм къыгуачурэ хъурей лъагэурэ яу-пIэпI г 100 и хьэлъагъыу.
Ахэр дагъэ зыщыхуа тебэм зэбгъурымылъыщэу иралъхьэ, градус 240 — 250-рэ зи пщтырагъ хьэкулъэм ирагъэувэри, дакъикъи 10-15-кIэ ягъажьэ. Хьэкулъэм кърахыжри, хьэлум и щхьэфэм, къэмычэн щхьэкIэ, шхурэ шатэрэ зэхэщIауэ щахуэ. Аргуэру ирагъэувэжри, градус 230 — 240-рэ и пщтырагъыу дакъикъэ 15 — 20 хуэдизкIэ ягъажьэ.
Иныкъуэхэми хьэлу жьа пщтырым фо щахуэ, хугу гъэлыгъуа трагъэщэщэж. Мэ дахэ иIэщ, и фэр тхъуэплъщ. Хуабэуи щIыIэуи пшхы мэхъу. Дашх шатэ, шху, шэ.
Халъхьэхэр (зы цIыху Iыхьэ): ху хьэжыгъэу — г 200, шэуэ — г 120-рэ, фошыгъуу — г 5, джэдыкIэу — г 20, гуэдз хьэжыгъэу — г 20, тхъууэ — г 5, шхууэ — г 5, шатэу — г 5, шыгъуу узыхуейм хуэдиз.
ДзасэкIэ гъэжьа нартыху
Нартыху цIынэр ятхъ, щхьэцыр трах, и лъэдакъэмкIэ дзасэм фIалъхьэри, ягъэкIэрахъуэурэ дэпкIэ ягъажьэ. Нэхъ псынщIэу ягъэжьэн мурадкIэ дэпым тралъхьэмэ, илынцIынущ. МафIэр дзасэм пэжыжьащэми, нартыхур мыжьэурэ гъунущ. Ар, и инагъымрэ и цIынагъымрэ елъытауэ, дакъикъи 8-10-кIэ мажьэ.
Хьэзыр хъуа нартыхур тхъуэплъ дахэщ, языныкъуэ хьэдзэхэр къопIэнкI. Дзасэм къыфIахыжа нэужь пщтыру яшх. Абы кIэтIийхэр фIыуэ егъэкъабзэ. Нартыхур фIамыщI мафIэкIи газкIи ягъажьэркъым.
«Адыгэ шхыныгъуэхэр»
тхылъым къитхыжащ.
